У 1890 годзе сям’я Міхала Міцкевіча пераехала ў Альбуць. Бацька імкнуўся даць адукацыю сваім дзецям. Але як гэта зрабіць? Леснічоўка ад Мікалаеўшчыны – кіламетраў сем. Хто згодзіцца суровай зімой цягнуцца сюды, у такую глухамань? Хіба што знайсці каго з Новага Свержаня? Мястэчка ад Альбуці, калі ісці прамком праз Нёман, знаходзіцца за кіламетры чатыры. Напытаў знаёмых, і лесніку падказалі, што ёсць хлопчык, які закончыў пачатковую школу. Здольны як да граматы, так і да арыфметыкі. Угаворваць Сашу не давялося: як-ніяк, а ўсё ж нейкія заробкі, ды і харч бясплатны. Так, зіму 1890-1891 года Аляксандр Фурсевіч вучыў дзяцей Міхала грамаце. І сярод іх быў Костусь, будучы народны паэт.